《九客一羽衣泛舟分韵得尊字就送朱几仲》
宋代·赵师秀

人生苦形役，不定如车辕。
况各异乡井，忽此同酒尊。
此尊岂易同，意乃有数存。
西湖雪未成，两山翠相奔。
山根日照树，花放林逋村。
野馔具蘼藿，一饱厌百飧。
有客何多髯，吐气邻芳荪。
慷慨念时事，所惜智者昏。
砭疗匪无术，讳疾何由论。
北望徒太息，归欤寻故园。
哆然黄冠师，笑请子勿喧。
东南守太乙，此宿福所屯。
吾子且饮酒，酒冷为子温。

作者简介：赵师秀（1170～1219年）字紫芝，号灵秀，亦称灵芝，又号天乐。永嘉（今浙江温州）人。南宋诗人。